钦定古今图书集成/明伦汇编/氏族典/第497卷 > 《四川总志》 > 《三阳甯氏谱叙》明·邹统鲁
## 钦定古今图书集成/明伦汇编/氏族典/第497卷 > 《四川总志》 > 《三阳甯氏谱叙》明·邹统鲁

闻之，“天叙五行，人亲五属。”然则人之亲之，固不可如
天之序之耶？古者一姓至别为数十氏而亲不加污；
后之人守一氏为姓，至传数百世而无所别，而亲不
加隆。则序之乃所以亲之，其理不辨而益明矣。故古
有《世本》，周亦有《小史》，繇汉、晋以迄于唐，氏族皆各有
志，岂非家史之尢重于国史乎？然序之亦良难也。自
门第相矜，谱系不传，士鲜旧德，家亡故乘，言李者辄
云“陇西”，言刘者辄云“彭城”，冠盖皂隶，混为一区，又奚
怪夫崇韬拜汾阳之墓，狄青却梁公之像，其尢甚者，
渥与廷坚望其年齿，即为兄弟，不种种增人忾息耶？
故自柳冲、韦述诸志录而降，惟欧阳文忠《世谱》依《汉
史年表》例，苏明允以礼大小宗为次，今学者皆翕然
称之，然明允独私其所自出，文忠以上，不乏文学，而
谓昧其所自与其叙者，即斥为禽兽不若。予每读集
至此，未尝无遗议焉。今春予摄疾台山，六擎氏函其
《三阳家谱》贻予。予读之详而公，慎而恕，辨而不渎，序
之亲之。呜呼！备众善矣。譬诸木与水，其先虽方伯侍
御氏、刺史太虚氏修“平之，疏瀹之，其继未尝不蒙翳
堙淤，非六擎氏即不能溉叶以及根，导河以达海也。”
虽然，谱者史之属史抑文也。质之不立，文安附焉？苟
其德不世，勋不世，学与训不世，缙绅文雅不世，亦安
取夫名齿昭穆而徒纷纷为耶？呜呼！则亦胡不取甯
氏之《谱》而历历诵之也？甯氏自崇礼公掩骼而下，忠
孝廉节，世济厥德，虽顾、陆之世推长者，博陵之立社
德星，不足侈也。自义兵元帅，武勋而下，或以屏翰闻，
或以伏蒲闻，或以露冕闻，所在无不勒景钟而爱甘
棠者。虽杨氏之车马可风，魏氏之簪笏犹存，不足侈
也。湖以南水浅土浇，郡望子弟类无不长檐高齿，假
手赋诗，一衰辄鬻书破产。偶见有一经数传，授徒百
人，则靡不曰甯氏学。偶见有称名畏义、逊路逊畔，则
靡不曰“甯氏训。”虽《荣典》之五世《稽古》，《铜川》六世之论
述，不足侈也。至其缙绅文雅之蝉联不陨也，则有射
策者，有明经者，有献贤书者，有茂才异等博学宏词
者，凡国家所有之科，甯氏即无不有之。至今三阳比
岁，应诸生之较，累累以甯氏为冠，或里中有望其衣
冠言词，即能识其姓氏，如水之方折者必有玉，圆毓
者必有珠也。虽金张之七珥汉貂，王氏之累世青箱，
亦不足侈也。然则甯氏之《谱》，皆依质而立者也，其文
又安可少耶？呜呼！本乎质以为文本天序以为人亲，
此六擎氏之述，所以为可传焉。六擎氏乙酉以《五经》
隽，优于经，此其所以优于史欤？

《闻见前录》：河南甯氏，其先钱唐人，名承训者，事吴越
王，以才武称。钱氏归朝，授左侍禁。子直，大中祥符元
年姚晖榜，登甲科，为明州慈县令，卒。妻李氏，更嫁任
恭惠公。布直有子，李置于甯氏族人以去。族人家破，
有故老媪收养之。任公守越州，客或问甯氏子无恙，
公愕然，归问夫人，夫人泣曰：“初不以儿累公，留于甯”
氏之族，族破，今流落矣。任公闵焉，多以金帛求得之。
年五岁，教育之如己子，遂冒任姓名。适公知枢密院，
欲官之，夫人泣辞，且谓适发愤读书，景祐初，登进士
第，夫人方为之喜。夫人死，任公谓适曰：“前不欲任以
官者，成其志也。今当再荐，以示无间，其无辞。”适泣谢，
遂以公荐，转大常寺太祝，又奏其子“以官任公薨，适
解官持丧，如父服，自闻于朝，乞还姓甯氏”，因纳任公
所奏之官，有旨许归姓，不许纳官。与任氏兄弟相持
而哭，乃别去。故任甯世为婚姻，适更名，后通籍，赠其
父直为太常博士，终尚书职方员外郎、福建路运判。
若子、若孙、若曾孙数十人，多知名士，遂为洛阳大家。